CELEX: 62020TN0080
Language: el
Date: 2020-02-07 00:00:00
Title: Υπόθεση T-80/20: Προσφυγή της 7ης Φεβρουαρίου 2020 — IM κατά ΕΤΕπ και ΕΤαΕ

30.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/38
            
         
      Προσφυγή της 7ης Φεβρουαρίου 2020 — IM κατά ΕΤΕπ και ΕΤαΕ
      (Υπόθεση T-80/20)
      (2020/C 103/53)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: IM (εκπρόσωπος: D. Giabbani, δικηγόρος)
      
         Καθών: Ευρωπαϊκή Τράπεζα Επενδύσεων και Ευρωπαϊκό Ταμείο Επενδύσεων
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει την προσφυγή του παραδεκτή·
               
            
                  —
               
               
                  να κρίνει την προσφυγή του βάσιμη·
               
            
                  —
               
               
                  να κρίνει ότι ο προσφεύγων παράνομα και κατά κατάχρηση εξουσίας αποκλείστηκε από τη διαδικασία προσλήψεως·
               
            
                  —
               
               
                  να κρίνει ότι τη διαδικασία προσλήψεως του νέου γενικού διευθυντή είναι άκυρη με συνέπεια ότι, κατ’ επέκταση, ο διορισμός του νέου γενικού διευθυντή που κοινοποιήθηκε στις 13 Δεκεμβρίου 2019 είναι ομοίως άκυρος·
               
            
                  —
               
               
                  συνακόλουθα, να ακυρώσει τον διορισμό του νέου γενικού διευθυντή του Ευρωπαϊκού Ταμείου Επενδύσεων·
               
            
                  —
               
               
                  να καταδικάσει τις καθών στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 20 του Καταστατικού του Ευρωπαϊκού Ταμείου Επενδύσεων κατά το οποίο «ο γενικός διευθυντής διορίζεται για περίοδο πέντε ετών κατ’ ανώτατο όριο και μπορεί να επαναδιορίζεται».
               
            
                  2.
               
               
                  Με τον δεύτερο λόγο προβάλλεται παράβαση του εγγράφου προσλήψεως του προσφεύγοντος, της 5ης Μαρτίου 2014, και του παραρτήματος, λόγω του ότι από τα έγγραφα αυτά και από την παράταση της θητείας του προσφεύγοντος πέραν της 15ης Μαρτίου 2017 προκύπτει συμφωνία βάσει της οποίας ο προσφεύγων μπορούσε να εργαστεί μέχρι το 67ο έτος της ηλικίας του, καθώς και πέραν αυτού.
               
            
                  3.
               
               
                  Με τον τρίτο λόγο προβάλλεται άμεση διάκριση λόγω ηλικίας σε βάρος του προσφεύγοντος. Ο προσφεύγων φρονεί ότι η επιτροπή προσλήψεων, καθόσον απέρριψε την υποψηφιότητά του βάσει και μόνον της ηλικίας του, παραβίασε την αρχή της απαγορεύσεως των διακρίσεων.
               
            
                  4.
               
               
                  Με τον τέταρτο λόγο προβάλλεται παραβίαση εμπιστευτικών στοιχείων και προσωπικών δεδομένων του προσφεύγοντος. Ο προσφεύγων υποστηρίζει ότι η επιτροπή προσλήψεων, καθόσον επικαλέστηκε το περιεχόμενο του εγγράφου προσλήψεως για τη θεμελίωση της αποφάσεώς της, παραδέχεται ότι έλαβε γνώση ενός εγγράφου το οποίο δεν έπρεπε να έχει στην κατοχή της και το οποίο περιείχε δεδομένα προσωπικού χαρακτήρα σχετικά με τον ενάγοντα.